**Textos guanyadors del Concurs Literari de Sant Jordi 2019 de l’Institut d’Argentona**

|  |  |
| --- | --- |
| **1r i 2n d’ESO** | |
| ***Primer Premi*** | ***POESIA*** |
| Anna PUJOL | |

**Sóc una dona**

Ben poca cosa tens,

si et penses que em pots pegar,

doncs una dona sóc i t’ho puc tornar.

No sóc una flor,

sóc una guerrera sense por.

I no em pots dir com he d’anar vestida,

no és la teva vida.

Potser et penses que sóc una joguina

a la que pots pegar i maltractar

però t’ha de quedar,

que sóc lliure

i tu no m’ho pots negar.

|  |  |
| --- | --- |
| **1r i 2n d’ESO** | |
| ***Segon Premi*** | ***POESIA*** |
| Nico RUIZ | |

Sant Jordi

La ciutat és atacada

per un drac

temible, fort i gran.

La gent espantada està

i menjar li hauran de donar.

Ovelles i vaques s’hauran de sacrificar,

del contrari la princesa es menjarà,

cansat i enfadat la princesa s’emportà

i a tots amb la boca oberta deixà.

Un cavaller aparegué,

de nom Jordi es digué,

convençut de lluitar contra el drac,

amb una espasa i escut el matà

De la seva sang brotà

una rosa de to rogent.

|  |  |
| --- | --- |
| **1r i 2n d’ESO** | |
| ***Primer Premi*** | ***PROSA*** |
| Òscar GENER | |

**El meu amic Gander**

Em dic Alexander i faig primer d’ESO. Sóc baixet i porto unes ulleres rodones com les de Harry Potter. Si continues llegint compartiràs amb mi un secret, una cosa extraordinària que no puc explicar a tothom, potser no t’ho creuràs, però per què t’hauria d’enganyar?

Jo faig origamis des que tenia cinc anys, perquè sempre m’ha agradat fer manualitats amb el paper. Pels que no saben el que és un origami, ho explicaré breument: un origami és una figura feta de paper, resultat de fer plecs en diferents direccions, aconseguint una figura amb volum. Es fan origamis amb moltes formes, animals, objectes, personatges...

La meva mare m’ha castigat durant tot el curs sense poder fer origamis, això és degut a que he suspès cinc assignatures aquest trimestre, i vol que em concentri amb els estudis. Però jo mai faig cas a la meva mare, per tant continuo fent origamis a classe, i així ella no se n’assabenta. Tinc un origami especial, que és el meu preferit, perquè sento com si fos un amic, sé que simplement és un tros de paper retallat, però sempre he desitjat que algun dia existís de veritat. Li dic Gander i té aquesta forma:

A l’institut, els meus companys no entenen que m’agradin els origamis i se’n riuen de mi perquè creuen que és cosa de nens petits. He hagut d’aguantar les burles i bromes de mal gust i que em fessin *bullying* fins el dia d’avui, però ja ho he superat.

Ahir a la nit estava al meu llit descansant, quan de cop vaig escoltar com es bellugava la tauleta de nit, vaig encendre el llum i em vaig adonar que el meu origami no estava allà. Vaig anar a l’escriptori a buscar les meves ulleres i a veure si el trobava per algun lloc de l’habitació. Vaig mirar per tots els racons de la habitació, només em faltava un lloc, l’armari. Vaig anar a comprovar si era allà. A l’obrir la porta de l’armari va aparèixer una silueta groga volant, em vaig endur un ensurt, però de seguida li vaig posar més atenció, per saber qui o què era.

Després d’uns segons em vaig adonar que era en Gander, el meu amic origami. En Gander és de color groc com les llimones i té forma de gat, però amb la capacitat de parlar.

Vam estar parlant hores i hores, durant tota la nit. No em podia creure que allò estigués passant! Vam parlar sobre les seves capacitats, ja que en tenia més a part de parlar i volar. L’endemà era diumenge, i, per tant, vam estar fins les tantes de la matinada parlant.

Avui m’he despertat a les dotze del migdia amb ganes que en Gander m’ensenyi els seus poders. He baixat les escales cap a la cuina a esmorzar quatre galetes i he sortit al pati amb el petit gat volador, que m’esperava impacientment per ensenyar-me els seus poders. Ha començat amb el poder de teletransportació, que m’ha explicat que el fa servir per arribar més ràpid als llocs. També té un altre que és visió de raigs X que la fa servir per veure a través de les parets i veure si hi ha algun robatori o si li estan fent *bullying* a algun alumne.

Avui el dia ha passat volant, ja és de nit, m’ho he passat pipa amb en Gander, i demà he de tornar a l’institut, per desgràcia, i fins que no torni, a l’hora de dinar, no podré parlar amb ell. Però hem pactat que vindrà amb mi a l’institut, en forma d’origami, és clar, guardat a la butxaca i així quan ho necessiti diré una paraula que hem acordat, “FORÇA”, i ell es transformarà en la seva forma real per ajudar-me.

Així doncs, ja pots entendre per què avui estic content i tranquil, perquè sé que els somnis de vegades es fan realitat, i que d’ara endavant ningú em podrà molestar i sempre tindré un amic al meu costat per ajudar-me.

|  |  |
| --- | --- |
| **1r i 2n d’ESO** | |
| ***Segon Premi*** | ***PROSA*** |
| Laia TRILLA | |

**Estimat diari…**

18 de novembre 1941

Estimat diari…

8:30

Avui en llevar-me, la minyona m’ha informat que a les cinc de la tarda, tindrem el plaer de rebre el molt honorable General Collins. Me n’he alegrat molt. He pensat, per molt minúscula que fos la possibilitat, que ell potser ens portarà bones notícies i ens digui que el pare ja torna cap a casa a la fi. La idea és tan emocionant que estic segura que no podré pensar una altra cosa durant el que queda de dia.

16:00

A l’escola ens han ensenyat a cosir butxaques. També he estat la primera d'acabar el meu tapís, hi he cosit unes margarides i una papallona enorme.

A les dues,el senyor Adams, el nou cotxer, m’ha vingut a recollir i hem anat a buscar en Jack al camp de tir. Quan en Jack ha entrat al cotxe, li he preguntat per la visita del General Collins.

-Bona tarda, estimat germà- he dit.

-Bona tarda, germaneta- ha respost ell.

-Saps que avui tenim visita, oi?

-Sí, avui tindrem el gran honor de rebre al General Collins a casa-.

-I saps per què?- he insistit.

-No; però val més que únicament surtis a saludar i te'n tornis a la teva cambra-.

No m’he sentit ofesa, sé que per a en Jack el pare també és molt important, i segurament si el General Collins ve a casa, és per portar notícies d’ell. Així que li he promès que li faria cas.

16:58

A un quart de cinc la minyona ha pujat a la meva cambra per dir-me que em preparés.

Falten dos minuts per a les cinc i tot està a punt. Les cuineres han preparat el berenar. Te amb galetes.

Aquesta visita era tan important per a la mare que ha manat a tothom el que ha de fer.

Els nervis s'estenen per l’aire en forma de silenci…

Dinggg!

17:00

Les cinc en punt. El General ja és aquí.

19 de novembre 1941

9:00

Vaig baixar les escales per anar a rebre’l, però ja era massa tard, el General i la mare sortien al jardí seguits pel meu germà, que en veurem, va fer un gest amb la mà perquè no el seguís.

Ja havia passat una bona estona des que el General era aquí. Jo els observava des de la finestra de la meva habitació. El General no parava de parlar i gesticular, fins que va fer una pausa i l'expressió de la cara del meu germà i la meva mare van canviar.

De sobte, la mare es va aixecar i va entrar corrents a casa seguida del meu germà. Ella plorava i estava molt nerviosa i en Jack tractava de calmar-la.

Jo els escoltava parlar darrere la porta. Sabia que alguna cosa dolenta havia passat, però no era capaç d’imaginar-me el que era.

Minuts més tard el General abandonava casa nostra més seriós del que havia arribat. Vaig baixar al pis de baix per anar a buscar en Jack.El vaig veure assegut amb la mare al menjador. De sobte vaig sentir la mare pronunciant la frase que em va canviar la meva vida:

-No hauria d’haver marxat! Ho sabia! Ho sabia… i ara és mort! - Va pronunciar sense alè.

No m’ho podia creure, no podia ser veritat. Vaig sortir corrents i em vaig tancar a la meva cambra. No n’he sortit fins aquest matí.

Avui, he pres la decisió de no tornar a escriure aquest diari mai més.

|  |  |
| --- | --- |
| **3r i 4t d’ESO** | |
| ***Primer Premi*** | ***POESIA*** |
| Marta MAS | |

**Un missatge per a tu, avi**

I desperta t’admirava

tot somiant què hagués tingut

si en aquella nit tan fosca

no haguessis desaparegut.

Tots els dies que passaven

em feien avançar,

però el que ningú s’imaginava

és que jo volia tornar.

Tornar en aquell passat

a qui tothom haguera agradat

perquè tu com a persona

eres pura amistat.

Aquella nit sense avisar

en un estel te’n vas anar

tot fugint lluny de mi

però il·luminant-me el camí.

Dels ulls llàgrimes em queien

tot baixant-me cara avall

i tot i així ells somreien

perquè no te n’aniries mai.

És l’amor que un avi et dona

el que mai oblidaràs

perquè és aquella persona

de qui tant n’aprendràs.

I és que no tot és visible,

però tot es pot palpar

com quan tu em somreies

amb els teus ulls blau clar.

Avui per fi et dono

amb el nostre ram de flors

una petita rima

amb milers de colors:

Per tu em faig poeta.

Per tu em faig esclau.

Tot el que tu vulguis

en un món amb pau.

|  |  |
| --- | --- |
| **3r i 4t d’ESO** | |
| ***Segon Premi*** | ***POESIA*** |
| Clàudia FLORO | |

**La vida**

La vida, i que és la vida, sinó un conjunt de sentiments.

Potser són persones, potser són sorolls,

potser és una flor que t'embriaga amb la seva olor.

Però és igual, si tot plegat s'uneix dins d'un cor batent

el mateix que ocupa el teu cos en vida

i que quan s'aturi sabràs que t'ha arribat l'última crida.

Per la vida trobaràs persones que t'evocaran un sentiment,

un que mai havia passat per la teva ment

Aquests no sempre seran desitjats

però cap serà el problema si els controles i els tens estabilitzats.

Una persona et portarà a la felicitat

i emplenarà el teu ésser de vitalitat

Una persona que t'aportarà comoditat

i que amb la que siguis on sigui

o vagis on vagis amb ella,

sempre sentiràs seguretat

a la qual pel teu compte no haguessis arribat.

O potser prefereixes ser arriscat,

ja que dins del perill tu trobes una immensa felicitat

això sí, una cosa és clara

fins que no ho provis no ho sabràs

i fins i tot un món nou coneixeràs.

Si et decideixes per un altre camí,

aquell que està il·luminat per un arc de Sant Martí

veuràs que el teu entorn també et pot aportar alegria

mitjançant visions que un altre no veuria.

|  |  |
| --- | --- |
| **3r i 4t d’ESO** | |
| ***Primer Premi*** | ***PROSA*** |
| Mireia RECOLONS | |

***Quan tot ha acabat***

En Rem va mirar el cel. L’horitzó començava a clarejar amb les primeres vetes de llum que tenyien els núvols d’un taronja vermellós. Es va palpar el pit: el cor encara li bategava. Va somriure i va ofegar un crit d’alegria. Ho havia aconseguit. Havia vençut.

Per culpa de l’emoció, en Rem va trontollar; el sentiment de joia era tan potent que va haver de recolzar-se sobre els genolls. La llum que reflectia damunt la rosada de les fulles caigudes el va encegar per un instant. Va emetre un sanglot de felicitat. Aquella molèstia era tan quotidiana que havia cregut que no la tornaria a experimentar en el que li quedava de vida.

Llavors, va notar com algú li estirava la tela de la dessuadora. Era una nena de quatre anys, rossa i d’ulls verdosos. El mirava amb un rostre de preocupació que a en Rem li va encongir l’ànima. Va abraçar la criatura amb força. Tanta, que per un moment va témer que la Lila es trenqués. Va enfonsar el nas als suaus flocs de la nena i va inhalar. Hauria jurat que mai tornaria a sentir aquella olor infantil després de la nit que acabaven de viure.

La Lila va posar-li les seves mans a les galtes i, amb els ulls plens de llàgrimes, li va fer un petonet al front. Ambdós van riure. Tot havia acabat, la batalla havia estat guanyada!

Aleshores, en Rem es va aixecar i va agafar la Lila per les aixelles. Se la va carregar a l’esquena. La petita li va envoltar la cintura amb les cametes i li va rodejar el coll amb els braços. Els seus dits jugaven amb els cordons de la caputxa del noi. En Rem li va acariciar els dígits i van emprendre la marxa. Junts agafarien el camí de retorn. Junts tornarien a casa.

|  |  |
| --- | --- |
| **3r i 4t d’ESO** | |
| ***Segon Premi*** | ***PROSA*** |
| Luna BURGOS | |

**La utopia dels interessos**

L'any 2031, vam ser a punt de salvar el món.

Era dilluns però semblava divendres. Tothom parlava de divendres perquè hi havia una vaga convocada, però ningú sabia per què. Hi va haver milers de sospites i es va investigar amb detall cada dada que se sabia de la vaga, però no va ser fins dijous que, finalment, es va saber. Un cop tothom ho sabia, les paraules que feia dies rondaven per tot arreu, es van apagar de cop i com si s'haguessin esborrat els últims quatre dies, tothom va fer com si res, perquè és clar, quina gràcia té si ja se sap? Ara tothom el sabia, el motiu, però el divendres, el carrer era buit. Ni una sola persona va sortir a manifestar-se, tot i això, les històries d'Instagram no van faltar pas. Tothom semblava molt conscienciat, a tothom semblava importar-li molt la notícia que avisava que no hi havia marxa enrere pel que feia al canvi climàtic, però la realitat és que no li importava a ningú en absolut. Aquell mateix vespre, la llum va marxar a tot el món. Des de l'espai, no s'hauria pogut veure la terra, perquè va quedar submergida en una foscor que semblava gairebé permanent. Aquell podria haver sigut el final de tot, però no va ser així, la llum va anar tornant a poc a poc i en menys de dues hores tothom tornava a tenir llum a casa seva, però alguna cosa havia canviat. Tothom s'havia pres aquella desconnexió total com un avís, i de sobte, hi va haver més llum que mai, sobre la terra. Una mena de bombeta va encendre's al cap de cada persona enamorada d'Internet i, davant d'aquella amenaça que d'alguna manera posava en perill el seu preuat tresor, van posar-se en marxa campanyes increïblement grans arreu del món. Durant setmanes, no es va parlar d'altra cosa però, com tot, el soroll d'aquell fet va començar a convertir-se a poc a poc en un xiuxiueig fins que tothom va acabar callant i, tot plegat, es va oblidar. Jo, tot i això, ho parlava sempre, a tot arreu, amb tothom. Em semblava un tema que no podia convertir-se en silenci. Parlàvem constantment de tot el que ens preocupava del món, tot el que ens semblava que no estava bé, i les idees que sortien d'aquelles llargues converses ballaven per l'aire i es barrejaven formant una mena d'utopia. Però no podíem fer res més que allò, imaginar, perquè la idea de "no mouré un dit perquè a mi no m'afecta" regnava a la terra. Realment, tot semblava perdut en tots els àmbits. Les estacions es van fusionar i es van convertir en l'anomenat "estiu permanent". Però a qui no li agrada l'estiu?

Tornava a ser dilluns. Ara sí, dilluns. Va ser un dels dies més calorosos de tots els temps i, acompanyant l'ocasió, va succeir un fet que va canviar-ho tot. Es va viralitzar un vídeo on sis persones donaven un missatge sobre els problemes mundials que va encuriosir la gent. Encara no sé com, però a poc a poc aquestes persones van aconseguir captivar-nos i els carrers van començar a tenir vida altra vegada. Semblava gairebé impossible que la gent parlés cara a cara, però això només va ser el començament. Al cap d'un mes, la terra feia més bona cara, estàvem aconseguint salvar el planeta. Al cap de dos dies, es va produir la manifestació més gran vista mai, liderada per aquell grup de persones que havia aconseguit ajuntar gent d'arreu del món amb un mateix objectiu. Al cap de tres, es van acabar les guerres i es va aconseguir la igualtat entre les persones. La igualtat. Semblava impossible. Semblava impossible... Ho era. Era impossible que ara, després de milers d'anys, s'estigués aconseguint salvar el món. Era impossible, massa forçat. Alguna cosa no anava bé, però no només jo ho pensava, hi havia fins i tot estudis que demostraven la impossibilitat de la situació. Tot i això, després de sis mesos, vaig començar a veure-ho possible, però no vaig tenir prou temps perquè no estava programat. Aquell dissabte, se celebrava la victòria amb un discurs de les persones que ens havien dut allà on érem, i tot habitant de la Terra hi estava convidat. Tothom esperava el dia amb impaciència i, com si la pressió mundial hagués fet efecte en el temps, de sobte ja era dissabte. Érem tots allà, reunits davant d'una enorme pantalla que se situava exactament igual a tots els llocs del planeta esperant, des de cada ciutat, cada poble, les paraules d'èxit. Tothom va callar quan el televisor es va encendre, i el món es va fer invisible per uns instants, perquè fins i tot el vent i els animals, els rius i les ones del mar callaven. El silenci va quedar interromput per aquelles veus que tant havíem sentit durant els darrers sis mesos i el discurs va començar. Ens van agrair tot el que havíem fet, i quan ja s'acabava, no hi havia persona present a qui no caigués una llàgrima; però la crua realitat va sortir a la llum. Pronunciant amb una arrogància que ara aconseguia veure, les seves últimes paraules ressonaven per tot el món: "...gràcies, perquè sense vosaltres no hagués estat possible. El món l'hem de salvar dia a dia, i és per això que us convidem a fer-ho; però això no serà possible sense unes eines. Estem llançant al mercat l'Ivosk, un invent revolucionari que permet fer compres respectuoses amb el medi i..." El so d'aquella veu s'anava esvaint al meu cap a mesura que parlaven més i més del seu producte, i en mirar al meu voltant, vaig veure les cares de la gent, que semblava que no s'ho creia. En acabar, es va produir un silenci esperançador que assegurava que podíem continuar sense ells, que podíem salvar la terra nosaltres; però de sobte una, dues, quinze, seixanta... tothom va començar a aplaudir. La gent comentava que els semblava estar en una pel·lícula, que els havia semblat una publicitat innovadora, i s'acostaven al lloc que els indicaven aquelles sis persones a comprar el seu Ivosk.

"No passa res" pensava, "ja ho tenim, només ens cal continuar avançant". Però mai vam avançar.

L'Ivosk es va convertir en el producte més venut de la dècada i a poc a poc, tot va tornar al punt de partida, probablement per deixadesa, per aquesta idea de "no mouré un dit perquè a mi no m'afecta" que havia regnat sempre a la terra. Es va desfer cada passa que havíem fet i allò que semblava impossible, va resultar impossible. I allò que vam estar a punt d'aconseguir aquell dia, es va quedar en el que era, una utopia.

|  |  |
| --- | --- |
| **Batxillerat** | |
| ***Primer Premi*** | ***POESIA*** |
| Tafika BURSELL | |

***Quatre estrofes i un sisè sentit***

Tinc un món interior;

em fa mal i mai en parlo.

Sempre em callo.

I sóc pres en aquest moment

d’una cadena...

creada per un mal pensament

Ho intento, malgrat tot, no puc sortir

Crido: -Auxili!

Pregunto:-Hi ha algú aquí?

El món és fosc

negre que no veus sortida,

negre que no saps si n’hi ha de vida,

negre com si la lluna

se l’hagués menjat el llop.

Ploro massa,

les llàgrimes em fan ofegar,

m’obliguen a callar,

no puc parlar,

ho intento però no puc.

Agafo la mà d’un desconegut

Que em porta en un lloc llunyà.

I em desperto altre cop a la realitat,

m’adormo del meu fatídic món.

Sent com sempre un vulgar, gris colom

Vull volar, ser lliure, riure

però ara no puc.

Estic sola, trista però tu no ho saps,

tu no veus el meu món:

el meu maleït món particular.

|  |  |
| --- | --- |
| **Batxillerat** | |
| ***Segon Premi*** | ***POESIA*** |
| Paula BARROSO | |

***Hivern***

Les flors comencen a caure

i els arbres es moren

perquè la calor està trista i ja marxa.

Perquè la por va fer del meu cor la seva llar,

sense adonar-me de com em congelava,

cristal·litzant tota esperança.

Et vaig perdre com les fulles es perdien pel terra

acaronades pel vent gelat.

Ningú no les recollia,

Perquè en el fons ningú no s’havia adonat:

L’hivern ja havia arribat,

i jo t’havia perdut en un barem d’indecisions.

|  |  |
| --- | --- |
| **Batxillerat** | |
| ***Primer Premi*** | ***PROSA*** |
| Vinyet CASTELLS | |

**El carrer de baix**

Tu m’esperaves cada divendres al carrer de baix, sota l’ombra de la mimosa. Tenies la mirada perduda, tímida. I jo arribava: dos xiquets enamorats. Treia del sarró dues preses de xocolata i un mos de pa que m’havia endut d’amagades de casa, i tu somreies, em regalaves una margarida, i ens besàvem. Era el petit oasi dins de la negra vida, custodiada per les urpes dels avions alemanys.

No ens podíem veure molta estona, perquè sinó sospitarien a casa que trigàvem massa. Jo deia que anava a fer encàrrecs. I després em feia un tip de córrer, esquivant els cabassos gairebé buits. Alguns dies també anàvem a casa teva, quan ningú hi era. Aquell divendres, va ser l’últim que et vaig veure.

Me’n recordo de la roba que duies quan te’n vas anar aquell dia. Era una camisa bruta, de la feina, i un mocador lligat al coll, de color marró. Et sento, com si encara estiguessis aquí. El divendres següent vaig anar com sempre, tard, amb el sarró ple, i no et vaig veure. Em vaig preocupar. T’esperava i t’esperava, i no apareixies.

Al cap d’una hora, desesperada, me’n vaig anar a casa. Sense tornar carregada de queviures i de petons, i de carícies. Els de casa feinejaven. És una desgràcia, va irrompre la mare. El què, vaig preguntar. En Joan, de cal fuster. Se l’han endut. No sé pas a on. A casa seva estan molt preocupats.

Se’m va gelar l’ànima. Sentia un dolor aclaparador. Vaig anar-me’n corrents al quarto i vaig deixar que els meus ulls ploressin tota aquella amargor.

Vaig esperar pacientment, els divendres, sota l’ombra de la mimosa. Pensava que, quan vinguessis i no em trobessis, et pensaries que ja no et volia, que ja no t’estimava. I era ben al contrari, t’ho asseguro. Agafava una margarida del test d’uns veïns sense que em veiessin, i n’arrancava els pètals. I si em sortia que no tornaries, agafava una altra fins que deia que sí.

I així van passar els divendres després de treballar, asseguda a peu de la mimosa, uns cops florida de groc, i altres nua. Anaven passant els mesos, i les estacions, i els anys...

Fins que vaig comprendre que no tornaries, que havies mort. Esperava que els meus presagis fossin en va, i t’esperava allà, sota l’ombra protectora d’aquell arbre que tants bons moments ens havia donat i ara ens privava... Perquè faltaves tu, i ja feia temps que havia nascut la nostra filla, la Maria. I s’anava fent gran, i em feia una ràbia immensa, perquè no la veiem créixer plegats.